ताजातरीन उदाहरण आईआईटी-मद्रास का है जिसके निदेशक शिवकुमार एम. श्रीनिवासन ने छात्रों के एक संगठन अंबेडकर पेरियार स्टडी सर्किल की मान्यता रद्द कर दी है. यह कदम उन्होंने छात्रों का पक्ष सुने बिना एकतरफा ढंग से उठाया है क्योंकि उन्हें केन्द्रीय मानव संसाधन विकास मंत्रालय के एक जूनियर अफसर की ओर से एक पत्र मिला था जिसमें कहा गया था कि मंत्रालय को एक गुमनाम पत्र प्राप्त हुआ है जिसमें आरोप लगाया गया है कि यह स्टडी सर्किल मंत्रालय और केंद्र सरकार की नीतियों के खिलाफ छात्रों को उकसा रहा है और प्रधानमंत्री नरेंद्र मोदी एवं हिंदुओं के खिलाफ नफरत फैला रहा है. मंत्रालय के पत्र में निदेशक से इस बारे में अपनी राय बताने को कहा गया था. श्रीनिवासन ने अपनी राय स्टडी सर्किल की मान्यता रद्द करके बता दी, बिना इस बात की तहकीकात किए कि क्या यह संगठन वाकई प्रधानमंत्री और हिंदुओं के खिलाफ नफरत फैला रहा है. यहां गौरतलब बात यह भी है कि मंत्रालय को इस बात पर भी आपत्ति है कि छात्रों की कोई संस्था या संगठन मंत्रालय या केंद्र सरकार की नीतियों का विरोध करे.